b'\n_START_ARTICLE_\nAndrej \xc4\x8cehovin\n_START_SECTION_\n\xc5\xbdivljenje\n_START_PARAGRAPH_\n\xc4\x8cehovin se je rodil v kme\xc4\x8dki dru\xc5\xbeini, \xc5\xa1olal pa se je sprva pri svojem stricu, duhovniku, v Postojni, nato pa ga nadaljeval v Gorici in Ljubljani, kjer je dokon\xc4\x8dal gimnazijo. Po kon\xc4\x8danem \xc5\xa1olanju je kljub \xc5\xa1ibkemu zdravju in slabotni telesni konstrukciji vstopil v voja\xc5\xa1ko \xc5\xa1olo._NEWLINE_Leta 1855 pa je med opravljanjem voja\xc5\xa1ke slu\xc5\xbebe v Mantovi mo\xc4\x8dno zbolel, zaradi \xc4\x8desar je od\xc5\xa1el v bolni\xc5\xa1nico v Badnu, kjer je 10. septembra istega leta umrl.\n_START_SECTION_\nVoja\xc5\xa1ka kariera\n_START_PARAGRAPH_\nLeta 1831 je bil sprejet med topni\xc4\x8darje, \xc5\xa1olanje pa je za\xc4\x8del v Ljubljani in ga nadaljeval na Dunaju. Zelo hitro je napredoval in leta 1847 dosegel \xc4\x8din nadtopni\xc4\x8darja oziroma nadognjarja (oberfeuerwerker)._NEWLINE_Svojo nadarjenost je pokazal med vojno med kraljevino Piemont in Avstrijo. \xc4\x8cehovin je s svojo enoto slu\xc5\xbeil pod znamenitim avstrijskim mar\xc5\xa1alom Josefom Radetzkym._NEWLINE_Za zasluge ga je cesar Franc Jo\xc5\xbeef 13. junija 1850 odlikoval z najvi\xc5\xa1jim voja\xc5\xa1kim odlikovanjem, vite\xc5\xa1kim kri\xc5\xbeem voja\xc5\xa1kega reda Marije Terezije. Po pravilih tega reda je bil hkrati tudi povi\xc5\xa1an v baronski stan, kot vojak pa je napredoval v \xc4\x8din nadporo\xc4\x8dnika._NEWLINE_Kasneje je napredoval v \xc4\x8din stotnika._NEWLINE_Po njem se danes imenuje voja\xc5\xa1nica Slovenske vojske, voja\xc5\xa1nica barona Andreja \xc4\x8cehovina v Postojni.'